B. Bugár, podpredseda NR SR: (2005-03-21):
Vážené panie poslankyne, vážení páni poslanci, budeme pokračovať v rokovaní bodom Interpelácie poslancov . Ešte raz vyzývam všetkých členov vlády, aby sa dostavili do rokovacieho priestoru. Na úvod chcem pripomenúť, že podľa § 129 ods. 4 zákona o rokovacom poriadku ústne prednesenie interpelácie nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Písomne sa do bodu interpelácie prihlásili dvaja páni poslanci. Pán poslanec Fajnor ako prvý vystúpi a pán poslanec Krajči. Pán poslanec Fajnor, nech sa páči, máte slovo. K. Fajnor, poslanec: Ďakujem pekne, pán predsedajúci. Vážené kolegyne, kolegovia, v súlade s § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov interpelujem ministra kultúry Slovenskej republiky pána Rudolfa Chmela. Vážený pán minister, moja interpelácia na vás bude stručná. Médiami prebehla aktuálna správa, že Fond výtvarných umení chce predať renesančný kaštieľ v Moravanoch nad Váhom za desatinovú cenu jeho skutočnej hodnoty. Tento objekt s prislúchajúcimi hospodárskymi budovami a 3,5-hektárovým historickým parkom získal fond od bývalého ONV Trnava bezodplatným prevodom v roku 1966. Hodnota kaštieľa sa odhaduje na úrovni 200 až 300 miliónov. Slovenský fond výtvarných umení vznikol v roku 1954, jeho pokračovateľ, súčasný Fond výtvarných umení je zo zákona č. 13/1993 Z. z. kultúrnou verejnoprávnou inštitúciou. Na financovaní fondu sa podieľajú občania tohto štátu formou koncesionárskych poplatkov. Pýtam sa vás, vážený pán minister, ako je chránený nehnuteľný majetok proti takémuto výpredaju hodnôt, ktoré fond získal do roku 1989 bezodplatne, respektíve ktoré boli rekonštruované z prostriedkov štátu a aké opatrenia aj legislatívne urýchlene urobíte na zamedzenie ďalšieho výpredaja v záujme ochrany hodnôt a majetku v rezorte kultúry. V súlade s tým istým zákonom interpelujem pána ministra školstva Slovenskej republiky Martina Fronca. Zákonom č. 160/1998 Z. z. Slovenská republika ratifikovala rámcový Dohovor o ochrane národnostných menšín. Ako vyplýva z preambuly dohovoru, má na zreteli napríklad zásadu, že pluralitná a skutočne demokratická spoločnosť by mala nielen rešpektovať etnickú, kultúrnu, jazykovú a náboženskú identitu každej osoby patriacej k národnostnej menšine, ale aj vytvárať primerané podmienky umožňujúce sa vyjadrovať, zachovávať a rozvíjať túto identitu alebo zásadu, že vytvorenie ovzdušia tolerancie a dialógu je nevyhnutné na to, aby kultúrna rozmanitosť mohla byť zdrojom a činiteľom nie rozdeľovania, ale obohacovania každej spoločnosti. Ako sa táto skutočnosť prejavuje na činnosť orgánov vykonávajúcich štátny dozor v školstve, ktoré tolerujú, aby sa likvidovali školy so slovenským vyučovacím jazykom v lokalitách s prevahou maďarského obyvateľstva a nezabezpečujú týmto školám menšinovú ochranu na základe medzinárodných zmlúv. Mestské zastupiteľstvo v Komárne 5. marca tohto roku prijalo ďalšie opatrenia, ktorých cieľom je likvidácia slovenského školstva. Na základe rozhodnutia poslancov bude od 1. septembra zrušená slovenská Základná škola v Novej Stráži časť Komárna. Ďalej rozhodlo, že budú zlúčené dve slovenské materské školy, a to na Štúrovej ulici a na Bederskej ulici v Komárne, ktoré v súčasnosti navštevuje spolu 82 detí. V priebehu krátkeho času orgány miestnej samosprávy v Komárne robia viaceré kroky proti existencii slovenského školstva v meste. V minulom roku sa zrušila základná škola s vyučovacím jazykom slovenským a teraz ďalšie dve. Tým sa porušujú viaceré články rámcového Dohovoru o ochrane národnostných menšín, ale najmä čl. 12, ktorý sa týka vzdelávania. Vážený pán minister, ostro protestujem proti likvidácii škôl s vyučovacím jazykom slovenským na uvedenom území. Žiadam vás prešetriť tieto kroky v kontexte dodržiavania zásad menšinovej ochrany školských zariadení a zabezpečenia rovnakých podmienok na prístup ku vzdelaniu na všetkých stupňoch škôl a informovať ma, aké konkrétne opatrenia ste vykonali na zabezpečenie plnej ochrany zákonných práv v zmysle citovaného dohovoru. Ďakujem pekne.